ئاژانس:
وادەردەكەوێت هەژموونی سێ یانە گەورەكەی ئیستەنبوڵ لە خولی توركیادا كۆتایی بێت، ئەمیش لەسەر دەستی یانەیەكی نوێ كە رەجەب تەیب ئەردۆگان پشتگیریی دارایی دەكات. ئەو یانە نوێیە، پشتی بە كۆمەڵێك ئەستێرەی تۆپی پێ بەستووە، كە هاندەران لەبیریان كردوون.
״ئیستەنبوڵ باساك شەهر״ یاخود ״شارەوانیی ئیستەنبوڵ״ ئەم وەرزە ئاستێكی بێوێنە لە خولی توركیادا پێشكەشدەكات. خولەكە 14 هەفتەی ماوە و ئەوان بە جیاوازیی هەشت لەگەڵ گەڵاتەسەرای پێشەنگی ریزبەندییان گرتووە.
سێ یانە گەورەكەی ئیستەنبوڵ ״بێشكتاش، فینارباهچە و گەڵاتەسەرای״ لە 34 ساڵی رابردوودا 33 نازناوی خولی توركیایان بەدەستهێناوە، تەنها بۆرسا سپۆر لە ساڵی 2010دا توانی نازناوەكەیان لێ بسەنێت.
ئێستایش یانەی باساك شەهر، كە لە ساڵی 1990 لە یەكێك لەگەڕەكەكانی ئیستەنبوڵ دامەزراوە، لەرێگەدایە بۆ ئەوەی جارێكی دیكە هەژموونی ئەو سێ یانەیە نەهێڵێت، بۆ ئەمەیش پشتی بە چەند ئەستێرەیەك بەستووە كە هاندەران پێیانوایە سەردەمیان نەماوە و ״بەسەرچوو״ن.
ئەو ئەستێرانەی یانە نوێیەكەی توركیا پشتی پێ بەستوون: رۆبینیۆی بەرازیلی (35 ساڵ)، ئیمانوێل ئەدیبایۆری تۆگۆیی (34 ساڵ)، دیمبا بای سەنیگالی (33 ساڵ) و ئیلیریۆ ئیلیای هۆڵەندی (31 ساڵ).
رۆبینیۆ پێشتر ئەستێرەی دیاری یانەی ریاڵ مەدرید بووە. ئەدیبایۆر لە یانەی شاهانە و ئارسناڵ و مانچستەر سیتی یاریی كردووە. ئەستێرە هۆڵەندییەكەیش درێسی هامبۆرگ و یوڤنتۆسی پۆشیوە. وەكچۆن دیمبا با سەردەمێك ئەستێرەی بەناوبانگی یانەی چێڵسی بوو.
باساك شەهر چەند ئەستێرەیەكی توركیشی هەیە، كە پێشتر ئەزموونی گەورەیان لەئەوروپا بینیوە، لەنمونەی ئیمری بیلزۆگلۆ (38 ساڵ) و ئاردا تورانی یاریزانی پێشووی بەرشەلۆنە (32 ساڵ).
لەم چەند ساڵەی دواییدا باساك شەهر زۆر نزیكبووە لەوەی نازناوی خولی توركیا بباتەوە، بەڵام لەدوایین ساتەكاندا لەدەستی دەرچووە. بەهۆی سزاكانی یەكێتیی تۆپی پێی ئەوروپایشەوە ئەگەر راستەوخۆ بلیتی چامپیۆنس لیگیش ببڕێت، ئەوا ناتوانێت بەشداریی بكات.
ئەم ئەنجامە باشانە، لەكاتێكدایە كە یانەكە لەسەر یاریگای فاتح تریم یاری دەكەن، كە تەنها 17 هەزار هاندەر لەخۆدەگرێت.